মমতা বলেছিলেন মহরমের দিন দুর্গা পুজোর বিসর্জন বন্ধ রাখা হবে। এবার একাদশীর দিন পড়েছে মহরম।
কিন্তু হাইকোর্ট জানিয়ে দিল, শুধু মহরমই নয়, রোজই বিসর্জন হবে। রাত ১০টা নয়, ১২টা পর্যন্ত বিসর্জন দেওয়া যাবে। 
আইনশৃঙ্খলা সমস্যা রোখার দায়িত্ব পুলিশের উপরই ছেড়ে দিয়েছে আদালত। সেই চ্যালেঞ্জ গ্রহণ করে নিলেন মমতা বন্দ্যোপাধ্যায়।
কিন্তু বৃহস্পতিবার হাইকোর্টের নির্দেশের পরে নবান্ন থেকে বেরনোর সময় প্রথমে সংক্ষিপ্ত প্রতিক্রিয়া দেন মমতা। তিনি বলেন, সব ঠিক আছে। সব ব্যবস্থা করা রয়েছে। সব পরিস্থিতির ওয়ে আউট রয়েছে।
পরে একডালিয়া এভারগ্রিনে পুজোর উদ্বোধন করতে গিয়ে মুখ্যমন্ত্রী আদালতের নাম না করে বলেন, ‘‘মানুষের রায় সবচেয়ে বড় রায়। উৎসবের সময় অশান্তি করলে, আমার থেকে বড় শত্রু কেউ হবে না।’’
 

এই বিষয়ে অন্যান্য খবর

রোজ হবে বিসর্জন, আদালতে হেরে গেলেন মমতা
বিসর্জন কবে! হাইকোর্টে ধাক্কা খেল রাজ্য সরকার, প্রশ্নের মুখে মমতা প্রশাসন


উৎসবের সময় অশান্তি পাকালে প্রশাসন যে কড়া ব্যবস্থা নেবে, তাও পরিষ্কার করে দেন মমতা। তিনি বলেন, ‘‘কেউ যদি চক্রান্ত করে হিংসা ছড়ায় তার দায়িত্ব তাদের নিতে হবে।’’
তবে বিসর্জন মামলার মধ্যেও রাজনৈতিক চক্রান্ত দেখতে পাচ্ছেন বলে ওই অনুষ্ঠানে বলেন মুখ্যমন্ত্রী। মমতার কথায়, ‘‘দিল্লি চক্রান্ত করছে। উৎসবকে মাটি করতে এই সব করা হচ্ছে। খুঁচিয়ে চুলকে দেওয়া হচ্ছে।’’ 
কেন এত হিংসা ও চক্রান্ত হচ্ছে তার বিরুদ্ধেও প্রশ্ন তোলেন মমতা। এতে যে তিনি ব্যথিত, তাও জানান মুখ্যমন্ত্রী। 
তবে আদালতে রাজ্য সরকারের আইনজীবী ভারপ্রাপ্ত প্রধান বিচারপতির ডিভিশন বেঞ্চের উপর স্থগিতাদেশ চাওয়াতে অনেকে মনে করেছিল, এই রায়ের বিরুদ্ধে বোধহয় সুপ্রিম কোর্টে যাবে রাজ্য সরকার।
কিন্তু এখনও পর্যন্ত সরকারি স্তরে কোনও সিদ্ধান্ত হয়নি। মুখ্যমন্ত্রীর কথায় মনে করা হচ্ছে সুপ্রিম কোর্টে গিয়ে একই ধরনের রায় হলে, তাতে রাজ্য সরকারের মুখ পুড়তে পারে ভেবেই সে পথে যাচ্ছেন না তিনি।